Tutlayin akk akken ma llant ur krifent ara, ttbeddilent, ttnernint, kerrint, yal yiwet d ubrid i tuɣ, yal ta temxallaf ɣef tayeḍ, s tsebbiwin tirakalanin, tinmezranin, tinmettiyin, tidamsanin neɣ tisertanin. Tamaziɣt s umata d teqbaylit daɣa, ur teslik ara i ulugan-agi, tizrawin i d-yellan fella-s si tigad n yefransisen alama d tigad n wass-a, mmeslayent-d ɣef umgirred yellan di tmaziɣt di kraḍ n yeswiren: tajerrumt, tasnislit, amawal. Wigi d isfernen itt-yeǧǧan tebḍa d ttantaliwin neɣ d timeskal s tenfalit tasnilestmettit, i yebḍan daɣen d timeslayin ɣas akken ɣer yimaziɣen asemmi taqbaylit, tacawit, tatergit, tamẓabit, tacelḥit, tasiwit, tarifit d tiyaḍ, yella yagi, yezwar tizrawin tisnilsanin, yebna ahat ɣef uḥulfu s umgirred gar-asent s umata bla ma meyzen s telqay ṣṣenf neɣ aswir n umxallef.